Prop de seixanta persones passen a Burjassot per la Unitat Mòbil d’Informació i Prevenció del càncer
2025-07-24

Al llarg de tot aquest matí de dimecres, una unitat mòbil de l’Associació Espanyola contra el càncer ha fet parada a Burjassot. En concret, es tracta de la Unitat Mòbil d’Informació i Prevenció del Càncer que, de la mà de la Junta Local contra el Càncer de Burjassot, ha tornat al municipi, un any més, per a procedir a la realització gratuïta de revisions mèdiques de pell als ciutadans i ciutadanes que han volgut acostar-se.

Així, a última hora d’aquest matí, les voluntàries de la Junta Local, amb Lola Angresola com a presidenta al capdavant, afirmaven que prop de seixanta persones hauran passat hui per la unitat mòbil, on un especialista els ha realitzat una revisió mèdica preventiva de caràcter dermatològic. A més, les voluntàries de la Junta Local han estat oferint informació sobre el càncer de pell, a través de díptics informatius orientats a la prevenció.